KIRJALLINEN KYSYMYS E-2252/01 esittäjä(t): Alexandros Alavanos (GUE/NGL) komissiolle. Kreetan saarelle rakennettavan Aposselemin padon ympäristöhaitat.



Virallinen lehti nro 093 E , 18/04/2002 s. 0087 - 0088



KIRJALLINEN KYSYMYS E-2252/01 esittäjä(t): Alexandros Alavanos (GUE/NGL) komissiolle (26. heinäkuuta 2001) Aihe: Kreetan saarelle rakennettavan Aposselemin padon ympäristöhaitat Kreikan ympäristön ja aluesuunnittelun sekä yleisten töiden ministerin ja valtiovarainministerin yhteisellä päätöksellä Kreetan saarella julistettiin pakkolunastettaviksi 240 hehtaaria Lagkadan alueella Iraklionin läänin Hersonissoksen kunnassa Aposselemin padon rakentamista varten. Padon on alkuperäisten tutkimusten mukaan määrä varastoida 30 miljoonaa kuutiometriä vettä vuodessa. Alueen asukkaiden yhdistys epäilee hankkeen hyödyllisyyttä viitaten Patrasin yliopiston geologian laitoksen ja muiden tieteellisten tahojen tutkimuksiin ja korostaen hankkeesta aiheutuvia ympäristöhaittoja ja kulttuurisia haittoja, kuten Sfendilin perinteisten rakennusten, rikkaan eläin- ja kasvikunnan sekä viljelysten tuhoutuminen ja alueen pienilmaston vahingoittuminen, ja sitä, että lopputulos jää vuodessa 20 miljoonaa kuutiometriä ennakoitua pienemmäksi. Kysyn komissiolta, onko kyseinen hanke pyydetty sisällyttämään yhteisön tukikehykseen? Jos on, voiko komissio vahvistaa, että ympäristövaikutusten arvioinneissa on selvitetty ongelmaa koko laajuudessaan ja että on tutkittu mahdollisia vaihtoehtoisia ratkaisuja? Michel Barnier'n komission puolesta antama vastaus (29. lokakuuta 2001) Kreikan viranomaiset ovat jo pitkään suunnitelleet merkittävän padon rakentamista Aposselemis-jokeen Kreetalla ja ovat hakeneet tähän hankkeeseen yhteisrahoitusta koheesiorahastosta. Padolla on tarkoitus ratkaista monet Itä-Kreetan vesihuoltoa koskevat ongelmat, jotka johtuvat matkailun lisääntymisestä ja elintason yleisestä noususta. Koheesiorahastosta on jo yhteisrahoitettu tiettyjä alustavia tutkimuksia ja hankkeelle välttämättömiä pakkolunastuksia (jotka koskevat noin 3000:a hehtaaria maatalousmaata, rakennuksia jne.). Tässä vaiheessa Kreikan viranomaiset ovat esittäneet koheesiorahastolle uuden yhteisrahoitushakemuksen, jossa on kyse padon rakentamiseen liittyvistä rakennustöistä. Komissio tutki parhaillaan tätä hakemusta. Komission käytössä olevien tietojen mukaan Kreikan viranomaiset ovat saattaneet päätökseen tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetussa neuvoston direktiivissä 85/337/ETY(1) säädetyn tutkimuksen ympäristövaikutuksista. Tehdyissä tutkimuksissa on tutkittu myös padolle vaihtoehtoisia vesihuoltolähteitä. Komissio on kuitenkin äskettäin pyytänyt Kreikan viranomaisilta lisätietoja mm. täydentävästä tutkimuksesta, jossa tarkasteltaisiin luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetussa neuvoston direktiivissä 92/43/ETY(2) säädetyn menettelyn mukaisesti riskejä, joita padon rakentamisesta aiheutuu kahdelle NATURA 2000-hankkeeseen kuuluvalle alueelle, joita rakennustyöt voisivat häiritä. Ympäristöseikkoja voidaan tutkimuksen perusteella tarvittaessa tarkistaa ja näin ollen mahdollisesti muuttaa ehdotettua työtä. Koheesiorahastosta 16 päivänä toukokuuta 1994 annetun neuvoston asetuksen (EY) N:o 1164/94(3) mukaan kaikkien koheesiorahastosta rahoitettavien toimien on oltava yhteisön säännöstön mukaisia, mukaan lukien ympäristön suojelua koskevat säännöt. (1) EYVL L 175, 5.7.1985. (2) EYVL L 206, 22.7.1992. (3) EYVL L 130, 25.5.1994, sellaisena kuin se on muutettuna asetuksilla (EY) N:o 1264/1999 ja (EY) N:o 1265/1999, EYVL L 161, 26.6.1999.